Sidney Joubert

**Sidney M. Joubert** (☆ 1939 na  Kòrsou) ta un dosente, lingwista, traduktor, outor i papiamentista di Kòrsou. E ta konsiderá komo un di e figuranan mas influyente den promoshon i desaroyo di e estudio, konosementu i uso korekto di papiamentu. 

## Bida i karera
Joubert a sigui estudio na Hulanda, kaminda el a gradua na aña 1965 na Universidat di Amsterdam den idioma spaño. Durante e periodo ei, el a sigui kurso di papiamentu serka Raul Römer, loke a inspirá su pasion pa linguístika i su kompromiso ku papiamentu komo idioma di identidat i ekspreshon. El a sertifiká tambe komo traduktor i leksikógrafo.

Entre 1965 i 1985, Joubert a traha komo dosente di idioma spaño na Peter Stuyvesant College, awendia Kolegio Alejandro Paula. Después di esei, el a forma parti di Sede di Papiamentu, ku mas laat a bira Fundashon pa Planifikashon di Idioma (FPI), un organisashon dediká na promoshon i regulashon sientífiko di papiamentu. Na 1979 e tabata kofundadó di Instituto pa Promoshon i Estudio di Papiamentu (IPEP)., un instansia ku tabata dediká na investigashon, publikashon i difushon di papiamentu riba hopi tereno, inkluyendo skol, media i teatro.

Na kuminsamentu di aña 1970, Joubert tabata dosente di e promé kurso di papiamentu na Kòrsou. El a tradusí kuentanan tradishonal afrikano na papiamentu i hulandes, inkluso kuentanan di Nanzi, i a koeditá buki di Nanzi den dos idioma (2005, 2019). El a sirbi komo sekretario di e komisionnan di ortografia (komishon Maduro i komishon Jonis) i tabata presidente di e supkomision di Kòrsou den Komision di standardisashon di papiamentu. Tambe el a fungi komo presidente di Fundashon Raúl Römer i komo miembro di hurado di "Diktado Nashonal Papiamentu".

Sidney Joubert a skirbi i koeditá varios obra fundamental riba literatura i lingwístika di papiamentu. Su obranan mas notabel ta *Papiamentu op Reis*, skirbí huntu ku su kasá Debbie Joubert, *Stemmen uit het verleden: Indiaanse woorden in het Papiamentu* (Bosnan di pasado: palabranan indjan na papiamentu) ku ​​G. van Buurt i un dikshonario hulandes–papiamentu i un dikshonario papiamentu–hulandes, disponibel den forma imprimí i digital. Un di su obranan mas notabel ta *Pa saka kara* (1998), un antologia di literatura papiamentu, editá huntu ku Lucille Berry-Haseth i Aart Broek. E obra aki ta un referensia esensial pa historia literario di papiamentu. 

El a kontribuí tambe na desaroyo di listanan di palabra, guianan gramatikal, aplikashon digital (inkluí un 'spellchecker' pa papiamentu pa Microsoft Office) i material pedagógiko. Su trabou a kontribuí pa inklushon di mas ku 400 palabra antiano den e lista ofisial di palabra hulandes, e *Groene Boekje* di 2015. Entre esnan ta empaná, blenchi, dushi, karkó, snèkbar, ayó, eilandraad, hosselen, makamba i chòler.

## Honor
Joubert a wordo otorgá e premio literario bianual, premio Chapi di Plata na 1993. Na 2023, el a risibí e título di *Doctor Honoris Causa* di University of Curaçao pa su kontribushon esensial na desaroyo, dokumentashon i elevashon di papiamentu komo idioma literario, edukativo i kultural.

## Obra
* 1988 - *Vokabulario di uso di Papiamentu-Hulandes*, Sede di Papiamentu, Kòrsou
* 1997 - *Suplemento di dikshonario Papiamentu-Hulandes* (ku Antoine Maduro)
* 1997 - *Stemmen uit het verleden: Indiaanse woorden in het Papiamentu* (ku G. van Buurt)
* 1998 - *Pa saka kara* (ku Lucille Berry-Haseth, Aart Broek), Fundashon Pierre Lauffer, Kòrsou
* 2003 - *Papiaments op Reis* (ku Debbie Joubert)
* 2006 - *De kleur van mijn eiland: Aruba, Bonaire, Curaçao : ideologie en schrijven in het Papiamentu sinds 1863* (ku Aart Broek), KITLV uitgeverij, Leiden
* 2020 - *Dikshonario Hulandes-Papiamentu*
* 2020 - *Dikshonario Papiamentu-Hulandes*